b'\n_START_ARTICLE_\nFrance Bernik\n_START_SECTION_\n\xc5\xbdivljenjepis\n_START_PARAGRAPH_\nLeta 1951 je diplomiral na Filozofski fakulteti Univerze v Ljubljani, kjer je bil nato do leta 1957 asistent za slovensko literarno zgodovino na Oddelku za slovanske jezike in knji\xc5\xbeevnosti; tistega leta je bil izklju\xc4\x8den iz univerze iz politi\xc4\x8dnih razlogov. Leta 1960 je nato pridobil doktorat literarnih znanosti. Naslednje leto se je zaposlil pri Slovenski matici, kjer je bil tajnik, od 1964 pa tudi urednik. Leta 1972 je postal znanstveni sodelavec (od 1977 znanastveni svetnik) In\xc5\xa1tituta za literature pri Slovenski akademiji znanosti in umetnosti (zdaj In\xc5\xa1titut za slovensko literaturo in literarne vede ZRC SAZU), kjer je vodil sekcijo za slovensko literarno zgodovino. Filozofska fakulteta ga je leta 1971 izvolila v nazivnega docenta, leta 1977 v izrednega in leta 1984 v rednega profesorja zgodovine slovenske knji\xc5\xbeevnosti. Po smrti Antona Ocvirka je leta 1981 prevzel urejanje Zbranih del slovenskih pesnikov in pisateljev (do leta 2010 je v tej zbirki pod njegovim uredni\xc5\xa1tvom iz\xc5\xa1lo ve\xc4\x8d kot 200 knjig)._NEWLINE_Bil je gostujo\xc4\x8di profesor na univerzah v Celovcu, Trstu, Giessnu, Marburgu, G\xc3\xb6ttingenu, M\xc3\xbcnstru, W\xc3\xbcrzburgu, Mannheimu, Dresdnu, Trierju in v Frankfurtu na Majni._NEWLINE_Leta 1983 je postal izredni, leta 1987 pa redni \xc4\x8dlan Slovenske akademije znanosti in umetnosti v razredu za filolo\xc5\xa1ke in literarne vede (1988-92 je bil tudi tajnik tega razreda). Med letoma 1992 in 2002 je bil predsednik Slovenske akademije znanosti in umetnosti. Leta 1993 je postal redni \xc4\x8dlan Evropske akademije znanosti in umetnosti in leta 1996 \xc4\x8dlan senata te ustanove (do 2010). Leta 1994 je postal dopisni \xc4\x8dlan Hrva\xc5\xa1ke akademije znanosti in umetnosti, leta 1999 pa redni \xc4\x8dlan Mediteranske akademije (Neapelj). Leta 2003 je postal dopisni \xc4\x8dlan Akademije znanosti v G\xc3\xb6ttingenu in redni \xc4\x8dlan Leibniz \xe2\x80\x93 Soziet\xc3\xa4t (Berlin)._NEWLINE_Tudi njegov brat, slikar Janez Bernik, je bil akademik.'